钦定古今图书集成/理学汇编/学行典/第180卷 > 刘平
## 钦定古今图书集成/理学汇编/学行典/第180卷 > 刘平

按《后汉书刘平传》：“平字公子，楚郡彭城人也。本名旷，
显宗后改为平。王莽时为郡吏，守菑丘长，政教大行。
其后每属县有剧贼，辄令平守之，所至皆理，由是一
郡称其能。更始时，天下乱，平弟仲为贼所杀。其后贼
复忽然而至，平扶侍其母，奔走逃难。仲遗腹女，始一
岁，平抱仲女而弃其子，母欲还取之，平不听，曰：‘力不
能两活，仲不可以绝类’。”遂去不顾，与母俱匿野泽中。
平朝出求食，逢饿贼将烹。平叩头曰：“今旦为老母求
菜，老母待旷为命，愿得先归，食母毕，还就死。”因涕泣。
贼见其至诚，哀而遣之。平还，既食母讫，因白曰：“属与
贼期，义不可欺。”遂还诣贼。众皆大惊，相谓曰：“尝闻烈
士，乃今见之。子去矣，吾不忍食子。”于是得全。建武初，
平狄将军庞萌反于彭城，攻败郡守孙萌。平时复为
郡吏，冒白刃伏萌身上，被七创，困顿不知所为，号泣
请曰：“愿以身代府君。”贼乃敛兵止曰：“此义士也，勿杀。”
遂解去。萌伤甚气绝，有顷苏，渴求饮，平倾其创血以
饮之。后数日，萌竟死。平乃裹创扶送萌丧，至其本县。
后举孝廉，拜济阴郡丞。太守刘育甚重之，任以郡职。
上书荐平。会平遭父丧去官，服阕，拜全椒长。政有恩
惠，百姓怀感，人或增赀就赋，或减年从役。刺史太守
行部，狱无系囚，人自以得所，不知所问，唯班诏书而
去。后以病免。显宗初，尚书仆射锺离意上书荐平及
琅邪王望、东莱王扶曰：“臣窃见琅邪王望、楚国刘旷、
东莱王扶，皆年七十，执性恬淡，所居之处，邑里化之，
修身行义，应在朝次。臣诚不足知人，窃慕推士进贤
之义。”书奏，有诏征平等，特赐办装钱。至，皆拜议郎，并
数引见。平再迁侍中，永平三年，拜宗正，数荐达名士
承宫、郇恁等。在位八年，以老病上疏乞骸骨，卒于家。